Med sine 142 meter bliver det nye Lighthouse-byggeri på Aarhus Ø Danmarks højeste bygning. Tirsdag kom det frem, at Per Aarsleff A/S har indgået kontrakt med konsortiet Lighthouse United om opførelsen af højhuset. Det meddeler Per Aarsleff A/S selv i en selskabsmeddelelse.

Læs også Almene boliger giver høj og tæt bebyggelse på Aarhus Ø

Totalentreprisen omfatter opførelse af Tårnet på 43 etager, to sidebygninger – Promenadehuset og Kanalhuset – på hver 11 etager, samt etablering af tilhørende parkeringskælder i to planer, skriver selskabet i meddelelsen.

”Vi har været glade for samarbejdet i planlægningsfasen med Rune Kilden, Stine Hindby, Domis Ejendomme, arkitektfirmaet 3XN A/S, ingeniørfirmaet Rambøll A/S og Schønherr Landskab. Den indledende projektering har været en god og åben proces, som gør selve byggefasen mere effektiv, og vi ser frem til at fortsætte det gode samarbejde og komme i gang med opførelsen af dette spændende byggeri i Aarhus,” siger administrerende direktør i Aarsleff, Jesper Kristian Jacobsen, i selskabsmeddelelsen.

Byggeriet begynder i april 2019 og afleveres i flere etaper. De første lejligheder forventes afleveret primo 2022, mens de sidste forventes afleveret medio 2022.

Kontrakten har en værdi på cirka 1,2 milliarder kroner, fremgår det af meddelelsen.

jwh